Tisztelt Csernok Miklós!

Ezúton szeretnék reagálni a blogon megjelent bejegyzésre, ami a Timberland Befektetési Alapot minősíti.

A Timberland Fonds egy részesedési jogokra épülő (németül Genußrechte), zárt végű befektetési alap, melyet a Timberland Capital AG bocsát ki. Az alap 2009-ben jött létre, de a menedzsment már több, mint 20 éve foglalkozik privát vagyonkezeléssel Németországban és Luxemburgban. Tevékenységünket a német pénzügyi felügyelet, a BaFin felügyelete alatt végezzük. Az alap 100 millió EUR kibocsátási volumennel bír.

Figyelembe véve, hogy Németországban több, mint 11.000 befektetési alap  elérhető, melyek összesen több, mint 2.104 milliárd EUR-nyi vagyont kezelnek (a Bundesverband Investment und Asset Management, BVI 2013-as statisztikái alapján), nem tartom meglepőnek, hogy kevés információt találni a Timberlandról és, hogy soha nem hallott rólunk a hivatkozott ügyfél. Tapasztalataink alapján Magyarországon kevésbé elterjedtek a befektetési alapok, ezért jellemzően a nagy nevű és általánosan ismert befektetési alapok, vállalkozások nevével is viszonylag kevesen találkoznak.

Alapunk nem kínál sem garantált hozamot, sem pedig tőkevédelmet. Ezt partnercégeink, illetve ügyfeleink számára is nyilvánvalóvá tesszük, mind a nyilvánosan elérhető dokumentumainkban, mind pedig a személyes találkozások során. Az ettől eltérő kommunikációtól elhatárolódunk és igyekszünk kiszűrni a lódító partnereket, tanácsadókat.

Sajnálattal olvastam, hogy termékünk leírása során jobbára felületes információkra támaszkodik, illetve számos lényeges részletet teljes mértékben figyelmen kívül hagy, totálisan fals és negatív képet felvázolva ezzel cégünkről. A legfőbb probléma az, hogy Ön kiragadott egy portfólió elemet (Hozamportfólió) a termékünkből és kizárólag az alapján alkotott véleményt, holott a többi portfólió elem (Nemesfém portfólió és Kamatozó letét) is szerves és elválaszthatatlan részét képezi a terméknek. Utóbbi kettőről 1-1 szót ejt csupán, de azt is tévesen.

Ön a terméket úgy állítja be, mintha alapok-alapjaként egybe csomagoltuk volna a 3 nyílt végű alapot (DWS, DJE, Carmignac) és ezeket jóval drágábban továbbadnánk ügyfeleinknek. A valóságban termékünk mellőzi a faék egyszerűségét és jóval komplexebb, mint ahogyan azt Ön leírja.

Alapunk 3 portfólió elemből áll:

Hozmaportfólió  
Tartalmazza a 3 említett osztalékorientált, nyílt végű alapot. Ezek osztalékot fizető részvényekbe, főleg blue chipekbe fektetnek. Előnyük a stabilitás és az osztalékfizetések miatt elérhető kiemelkedő hozam, hosszútávon. Kérem vizsgálja meg az alapokat tüzetesebben, a Morningstar értékelésen túl is. 10 éves távlatban kivétel nélkül 8% fölötti éves értéknövekedést mutatnak.  
  
DJE - <http://www.dje.de/DE_de/fonds/wertentwicklung/lu0229080733-dje-dividende-und-substanz-xp-eur>  
DWS - <https://www.dws.de/Produkte/Fonds/592/Portrait>  
Carmignac - <http://www.carmignac.fr/en/carmignac-investissement-a-eur-acc>

Nemesfém portfólió  
Fizikai trezoraranyat jelent, amit az aktuális London Fixing kondíciók szerint szerzünk be. Nem csak állítólag, hanem valójában is. Főleg stabilizáló vagyonelem szerepét tölti be, az inflációval szembeni védelmet nyújt. Bizonyos arányban minden befektetési osztálynak része, de lehetőség van 100% Arany Letét indítására is.  
Bővebben:<https://www.timberland-capital.com/hu/befektetesi-formak/aranyletet-aktiv/>

Kamatozó letét  
Ellentétben azzal, amit Ön állít, nem kötvényalapok tartoznak ide, hanem német záloglevelek. Fix kamatozású, zálogbankok által kibocsátott papírok, melyek értékük több, mint 100%-ban német ingatlanfedezettel vannak ellátva. Ezek az általunk ismert legbiztonságosabb papírok. Átlagos hozam évente 1-3%.

Bővebben: <https://www.timberland-capital.com/hu/befektetesi-formak/kamatozo-letet/>

E három portfólió elem különböző arányú vegyítésével hoztuk létre befektetési osztályainkat, melyekről bővebben itt olvashat. <https://www.timberland-capital.com/hu/befektetesi-formak/optimix-a/>

Ajánlom tovább weboldalunk főoldalán található termékfilmünket, mely jó összefoglalást ad.<https://www.timberland-capital.com/hu/kezdolap/>

Termékünk legnagyobb előnye, hogy az egyes befektetési osztályok között a futamidő során bármikor adó- és költségmentes, azonnali átlépést biztosítunk. Ezzel lehetővé tesszük ügyfeleinknek, hogy tőkéjüket és megtermelt hozamaikat a válságos időkben is megőrizhessék. Hosszú távon (10-20 év) pedig nagy eséllyel fordulnak elő ilyen időszakok, mint például 2008-ban vagy 2011-ben is előfordult.

Mind a várható hozamok, mind  a költségszerkezet, a futamidő (minimum 7 év) és egészében a teljes befektetési stratégiánk is fenti elemekre lett felépítve. Mindezeket figyelembe véve nem igaz az az állítása, hogy termékünkkel egy nehezen behozható hátránya keletkezik ügyfelünknek. A menedzsment díj fixen 1%, nem pedig 1,6%.

Nem igaz azon állítása sem, miszerint "trükkel biztosítjuk" ügynökeink kifizetését. A 1,5% levonása a fennmaradó évekre vetítve egy lehetőség, ami az alap védelmében áll rendelkezésünkre. Hogy ezt a menedzsment alkalmazza-e, egyéni döntés kérdése. Megjegyzem, az eddigi visszavásárlások során egyszer sem érvényesítettük ezt a díjat.

Összességében tehát a Timberland Befektetési Alap egy komplex termék, szolgáltatáscsomag mely hosszútávú vagyonkezelést kínál a befektetőknek. Az egyedi alapokkal és TBSZ számlákkal éppen ezért értelmetlen az összehasonlítása.

Felhívom még a figyelmét továbbá, hogy cégünk rendelkezik nyílt végű befektetési alappal is (TIMBERLAND TOP-DIVIDENDE - ISIN  LU0640388186), mely szintén osztalékorientált részvényekbe fektet, az osztalékstratégiát követve. Már csak ezért sem vagyunk rászorulva arra, hogy más (egyébként neves) alapokat újracsomagolva tovább értékesítsünk. Nyílt végű alapunkat Magyarországon nem forgalmazzuk.

Fent leírtakat figyelembe véve szeretném kérni Öntől blogbejegyzésének módosítását, a nem valós és cégünket lejárató állítások törlését, helyesbítését.

Nem feltételezem, hogy a bejegyzés rosszindulatból vagy szándékos lejáratásból született volna, sokkal inkább úgy látom, hogy a tévedések a termék és a tények felületes ismeretéből fakadnak.

Sajnos egy befektetési terméket részletekbe menően e-mailben nem lehet leírni, ezért szeretnék felajánlani egy személyes találkozót Önnek, ahol nagyon szívesen bemutatom cégünket és termékeinket az objektív véleményformálás elősegítésére. Ha élni kíván a lehetőséggel, kérem jelezze.

Válaszát várva, tisztelettel,

Goretity Milán

képviseleti vezető